| 16. oktober 2019 |
| --- |
| Sagsnummer  2019-0225135  Dokumentnummer  2019-0225135-32 |
| Sekretariatet for Vanløse Lokaludvalg  Frode Jakobsens Plads 4  2720 Vanløse  EAN-nummer  5798009800275  [www.vanloeselokaludvalg.kk.dk](https://www.vanloeselokaludvalg.kk.dk) |

| Sekretariatet for Vanløse Lokaludvalg  Økonomiforvaltningen |
| --- |
| OKF Sikker By |

# Høringssvar vedr. Kommuneplan 2019

Vanløse Lokaludvalg har modtaget Forslag til kommuneplan for København Kommune og takker for muligheden for at svare på høringen.

Vanløse Lokaludvalg støtter forslag fra grundejeren.dk om, at der i Kommuneplanen indsættes en minimumsgrundstørrelse på 600 m2 for villabyggeri, især hvad angår dobbelthuse. Dette skal ske for at undgå̊ yderligere fortætning af villaområderne.

Lokaludvalget tilslutter sig, at der bygges flere boliger, og også̊ gerne flere mindre boliger, der kan imødekomme andre grupper i byen end familier.

Vanløse Lokaludvalg har i høringsperioden afholdt et velbesøgt borgermøde (knap 60 deltagere) om forholdene i bymidten, især for handelslivet (bilag med pointer fra borgermødet vedhæftet).

**Vedr. bydelsafsnittet om Vanløse har Lokaludvalget flg. kommentarer:**

Lokaludvalget foreslår, at der i forslaget tilføjes bemærkninger om flg. områder:

For Bellahøjmarken, hvor der nu foreligger en vedtaget lovgivning om, at campingpladsen kan udlægges til helårsanvendelse, er det forudsat i loven, at der skal udarbejdes en lokalplan, der skal muliggøre konkrete behov for området, hytter, andre faciliteter etc. på op til 4.000 m2. Vanløse Lokaludvalg deltager gerne i arbejdet med at udarbejde en lokalplan for området.

Beliggende ved Klitmøllervej ved Vanløse Idrætspark er der på det gamle parkeringsanlæg (asfalteret) afsat plads til en institution, der i følge det nu oplyste ikke bliver behov for. Lokaludvalget foretrækker, at arealet fastsættes til O1, rekreative og fritidsformål, som der er mangel på i Vanløse. Der er i forvejen baner og klubhus m.v. på arealet.

Ønsker kommunen at fastholde arealer med formål som anvendelse til institutioner, vil Lokaludvalget foreslå̊ det nuværende areal for institutionerne under “Lønstrupgård” mellem Klitmøllervej og Vanløse Byvej, der i følge oplysninger fra Børne og Ungeudvalget ikke længere påtænkes lejet, da formålene skal løses på Damhusengens Skoles matrikler.

Skal dette ikke ske, foreslår Lokaludvalget, at arealet fastlægges /fastholdes til boligformål, også̊ henset til behovet for i dette område at undgå̊ krav om at erlægge tillægskøbesum.

Det fremgår af forslaget, at et kreativt zone-område ændres til blandet bolig-erhvervsformål: lokalvalget kan støtte dette, såfremt eksisterende lovlige formål kan opretholdes som kreativ anvendelse, også̊ ved ejerskifte.

Af Vanløse Lokaludvalgs borgerpanelundersøgelse i forbindelse med høring om kommuneplanstrategien, fremgår bl.a., at der blandt de deltagende vanløseborgere er bred støtte til (75%), at man i forbindelse med behov for flere boliger udvider byen med nye bydele, frem for at bygge højere eller tættere. Derudover prioriterede de fleste plads til den kollektive transport (50%) og cykler (36%), frem for biler eller gående, for at gøre det nemmere og hurtigere at komme rundt i byen. I de senere år er der sket en befolkningsforøgelse på ca. 500 årligt i Vanløse, hvorfor der stadig bør afsættes plads til faciliteter til den eksisterende og kommende befolkning, på kultur- og idrætsområdet. Lokaludvalget mener, at der fortsat er basis i bydelen for flere boliger, herunder almene boliger, ældre- og ungdomsboliger.

På børneområdet foreslår Lokaludvalget, at der frem mod 2025 overvejes en udvidet anvendelse på det i kommuneplanen beskrevne område ved Slotsherrensvej (blandet bolig og erhverv).

Lokaludvalget kan tilslutte sig overvejelserne om en udvidet samlet pladsdannelse ved Frode Jakobsens Plads, Jernbane Alle og området ”Indertoften II”, gerne i samarbejde med grundejer. Vi ønsker fortsat muligheder i Jernbane Alle for trafik, herunder for offentlig transport, med mere vægt på sikre trafikforhold for fodgængere og cyklister. Lokaludvalget vil gerne arbejde videre med udvikling og styrkelse af handelslivet i bymidten inkl. Jernbane Alle og centret “Kronen”.

Endelig vil vi gerne nævne behovet for en bedre trafikafvikling og parkeringsforhold på Jydeholmen, samt behovet for bedre sikkerhed for cyklende og gående på samme vej.

Med venlig hilsen

**Bent Christensen**

Formand for Vanløse Lokaludvalg